**Stipendijos trijų Baltijos šalių kalboms populiarinti**

Tartu, Latvijos ir Vilniaus universitetų rektoriai skelbia jungtinį stipendijų konkursą, skirtą paskatinti studijuoti estų, latvių ir lietuvių kalbas ir kultūras.

Stipendija yra 2000 eurų. Konkurse gali dalyvauti bet kurios studijų programos dieninio skyriaus studentai (taip pat iš užsienio), studijuojantys Vilniaus, Latvijos arba Tartu universitete. Pretendentas vieną iš trijų kalbų turi mokėti C1 lygiu (arba ji gali būti gimtoji), o likusias dvi – bent A2 lygiu.

Trijų universitetų rektoriai stipendijų konkursą rengs ir laimėtoją apdovanos pamečiui. Šiais metais konkursą globoja Tartu universitetas. Kandidatai bus vertinami trimis etapais: etapai raštu bei žodžiu savo universitete ir baigiamasis etapas Tartu universitete, kuriame dalyvaus trys geriausi studentai, atrinkti kiekvieno universiteto komisijos.

Pirmojo etapo rašto darbą Vilniaus universitete prašome siųsti Baltijos kalbų ir kultūrų instituto dėstytojai Agnei Navickaitei-Klišauskienei adresu agne.navickaite@flf.vu.lt su nuoroda „Baltijos šalių universitetų rektorių stipendija“**.**

Konkurso etapai:

**1) Pirmasis: rašto darbas, vertinamas universitete, kuriame studijuoja studentas**

**Rašto darbą reikia pateikti iki 2017 m. gruodžio 17 dienos.**

**Esė C1 lygiu (arba gimtąja kalba) viena iš šių temų:**

* Mažų tautų kalbos didžiųjų kalbų akivaizdoje
* Lietuvos, Latvijos ir Estijos vaidmuo Europoje arba pasaulyje

Formalieji reikalavimai: šrifto dydis – 12; tarpai tarp eilučių – 1,5; apimtis – apie 4 A4 formato lapus.

**Rišlus tekstas A2 lygiu viena iš šių temų:**

* Mano kelionė į estų / latvių / lietuvių kalbą
* Estų / latvių / lietuvių kalbos reikšmė mano gyvenime

Formalieji reikalavimai: šrifto dydis – 12; tarpai tarp eilučių – 1,5; apimtis – iki 1 A4 formato lapo.

*NB! Jei dalyvis moka dvi kalbas vienodu ar panašiu lygmeniu, jis gali pasirinkti arba tą pačią, arba skirtingas temas. Pavyzdžiui, dalyvis lietuvių kalbą moka C1 lygiu (arba ji yra gimtoji) ir ja rašyti pasirenka temą „Mažų tautų kalbos didžiųjų kalbų akivaizdoje“. Latvių ir estų kalbų lygis yra kiek žemesnis, tad reikia pasirikti antrąją temų grupę. Dalyvis gali rinktis tą pačią temą abiem kalbomis (pavyzdžiui, „Latvių / estų kalbos reikšmė mano gyvenime“) arba skirtingas temas (pavyzdžiui, latvių kalba rašyti tekstą „Mano kelionė į latvių kalbą“ ir „Estų kalbos reikšmė mano gyvenime“).*

Iš viso kiekvienas dalyvis turi įteikti tris tekstus raštu: vieną lietuvių kalba, vieną latvių kalba ir vieną estų kalba.

**2) Antrasis turas: pokalbis, vertinamas universitete, kuriame studijuoja studentas**

Konkurso dalyviai pirmojo turo rezultatus sužinos pirmąją sausio savaitę. Kartu jie gaus visą informaciją apie antrąjį turą. Konkursas žodžiu vys sausio mėnesį (tiksli data bus nurodyta). Konkurso žodžiu rezultatai ir reikalavimai baigiamajam turui bus paskelbti iki 2018 m. sausio 22 dienos.

**3) Baigiamasis turas**

Baigiamasis turas vyks 2018 m. vasario 22 d. Tartu universitete. Jame dalyvaus trys vietinių komisijų atrinkti studentai (po vieną iš kiekvieno universiteto).

**Oficiali apdovanojimo ceremonija vyks 2018 m. vasario 23 dieną Tartu universitete.**